****

**ข่าวประชาสัมพันธ์**

**16กรกฎาคม 2562**

**เอสเอ็มอีนิติบุคคลยิ้มกว้าง!ธพว.คลอดแพคเกจสินเชื่อดอกเบี้ยถูกเสริมแกร่ง**

**กดปุ่มเปิดให้บริการครั้งแรกในงานThailand Industry Expo 2019**

**SME D Bank สนับสนุนเอสเอ็มอีไทยยกระดับเป็น “นิติบุคคล” คลอดแพคเกจ “สินเชื่อนิติบุคคล555” มอบ 3 ทางเลือก เสริมแกร่งเพิ่มสภาพคล่องด้วยเงินทุนดอกเบี้ยต่ำพิเศษเริ่มต้น 5.75% ต่อปี วงเงินกู้สูงสุด 15 ล้านบาทต่อราย ผ่อนนาน 7 ปี โดย 3 ปีแรก 3%ต่อปีกดปุ่มเริ่มให้บริการในงาน “Thailand Industry Expo 2019” ระหว่างวันที่ 17-21 ก.ค. 2562 ณ บูธAA21**

**นายพงชาญ สำเภาเงิน** รองกรรมการผู้จัดการ รักษาการแทนกรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า ธนาคารจัดแพคเกจ**“สินเชื่อนิติบุคคล555”**ซึ่งเป็นบริการสินเชื่อดอกเบี้ยพิเศษ เพื่อเติมทุน เสริมสภาพคล่อง เพิ่มศักยภาพ ธุรกิจให้แก่ผู้ประกอบการเอสเอ็มอีกลุ่ม “นิติบุคคล” โดยเฉพาะ เป็นการตอบสนองนโยบายรัฐบาลที่ต้องการผลักดันให้เอสเอ็มอีเข้าสู่ระบบ และเข้าถึงมาตรการสนับสนุนของภาครัฐ ซึ่งจะช่วยให้เอสเอ็มอีไทย และเศรษฐกิจเติบโตอย่างเข้มแข็งและยั่งยืน

“แพคเกจสินเชื่อนิติบุคคล 555 คือ การนำสินเชื่อของธนาคารที่มีอยู่แล้ว มาจัดเป็นแพคเกจ เพื่อให้บริการผู้ประกอบการเอสเอ็มอีได้หลากหลายยิ่งขึ้น มีจุดเด่น ผู้ประกอบการสามารถได้วงเงินกู้มากขึ้น สูงสุด 15 ล้านบาทต่อราย ในขณะเดียวกัน ได้รับอัตราดอกเบี้ยถูกลง โดยมีเงื่อนไขสำคัญ ผู้ประกอบการที่จะใช้บริการแพคเกจสินเชื่อดังกล่าวต้องเป็นกลุ่มนิติบุคคล” นายพงชาญ อธิบายเสริม

สำหรับแพคเกจ “สินเชื่อนิติบุคคล 555 ประกอบด้วย 3 ชุดทางเลือก ได้แก่ **แพคเกจ1.**โครงการสินเชื่อเพื่อยกระดับเศรษฐกิจชุมชน (Local Economy Loan) วงเงิน 5 ล้านบาท หลักประกัน บสย. หรือ ที่ดิน/สิ่งปลูกสร้าง ดอกเบี้ย 3 ปีแรก 3% ต่อปี เฉลี่ย 7 ปี = 5.21% + โครงการสินเชื่อส่งเสริมการจ้างงาน วงเงิน 5 ล้านบาท หลักประกัน ที่ดิน/สิ่งปลูกสร้างดอกเบี้ย 3 ปีแรก 3%ต่อปี เฉลี่ย 7 ปี = 5.50% + โครงการสินเชื่อ Smart SME วงเงิน 5 ล้านบาท หลักประกัน ที่ดิน/สิ่งปลูกสร้างดอกเบี้ยเฉลี่ย 7 ปี = 6.55% **เมื่อรวม 3 โครงการ วงเงินกู้สูงสุด 15 ล้านบาท ดอกเบี้ยเฉลี่ย 7 ปี เพียง 5.75% ต่อปี**

**แพคเกจ2.**โครงการสินเชื่อเพื่อยกระดับเศรษฐกิจชุมชน (Local Economy Loan) วงเงิน 5 ล้านบาท หลักประกัน บสย. หรือ ที่ดิน/สิ่งปลูกสร้างดอกเบี้ย 3 ปีแรก 3%ต่อปี เฉลี่ย 7 ปี = 5.21% + โครงการสินเชื่อ Smart SME วงเงิน 10 ล้านบาท หลักประกัน ที่ดิน/สิ่งปลูกสร้างดอกเบี้ยเฉลี่ย 7 ปี = 6.55% **เมื่อรวม 2 โครงการ วงเงินกู้สูงสุด 15 ล้านบาท ดอกเบี้ยเฉลี่ย 7 ปี = 6.10% ต่อปี**

และ**แพคเกจ 3.**โครงการสินเชื่อส่งเสริมการจ้างงาน วงเงิน 5 ล้านบาท หลักประกัน ที่ดิน/สิ่งปลูกสร้างดอกเบี้ย 3 ปีแรก 3%ต่อปี เฉลี่ย 7 ปี = 5.50% + โครงการสินเชื่อ Smart SME วงเงิน 10 ล้านบาท หลักประกัน ที่ดิน/สิ่งปลูกสร้างดอกเบี้ยเฉลี่ย 7 ปี = 6.55% **เมื่อรวม 2 โครงการ วงเงินกู้สูงสุด 15 ล้านบาท ดอกเบี้ยเฉลี่ย 7 ปี = 6.20% ต่อปี**

นายพงชาญ กล่าวเสริมว่า ผู้ประกอบการสามารถจะเลือกใช้แพคเกจได้ตามความเหมาะสมในธุรกิจของตัวเอง รวมถึงสอดคล้องกับเงื่อนไขของแต่ละโครงการสินเชื่อ ยกตัวอย่างเช่น แพคเกจที่ 1 และ 2 หลักเกณฑ์ของโครงการสินเชื่อเพื่อยกระดับเศรษฐกิจชุมชน กำหนดคุณสมบัติสำหรับกลุ่มเกษตรแปรรูป ธุรกิจท่องเที่ยว/ท่องเที่ยวชุมชน ผู้ประกอบการใหม่ที่มีนวัตกรรม กลุ่มค้าส่งค้าปลีก ผู้ประกอบอาชีพอิสระ เป็นต้น ขณะที่แพคเกจ 3 หลักเกณฑ์ของโครงการสินเชื่อส่งเสริมการจ้างงาน ต้องเป็นผู้ประกอบการที่ขึ้นทะเบียนกับสำนักงานประกันสังคม (สปส.) เป็นต้น

ทั้งนี้ ธนาคารจะเปิดตัว และเริ่มให้บริการแพคเกจ **“สินเชื่อนิติบุคคล555”**ครั้งแรกในงาน **“Thailand Industry Expo 2019”** จัดโดยกระทรวงอุตสาหกรรม ระหว่างวันที่ **17-21 กรกฎาคม 2562** ณ บูธของ SME D Bank (**หมายเลขAA21**) ภายในอาคารชาเลนเจอร์ 2-3 อิมแพ็ค เมืองทองธานี ผู้ประกอบการเอสเอ็มอีที่สนใจทั้งกลุ่มนิติบุคคล และบุคคลธรรมดา สามารถไปใช้บริการได้โดยธนาคารได้จัดเตรียมทีมงานคอยให้คำปรึกษาและแนะนำเข้าถึงแหล่งทุนได้อย่างสะดวกและรวดเร็ว ส่วนกลุ่มบุคคลธรรมดา ธนาคารได้จัดเตรียมกระบวนการเติมความรู้ เพื่อยกระดับเป็นนิติบุคคล รวมถึง มีสินเชื่อสำหรับบุคคลธรรมดาไว้รองรับด้วยเช่นกัน

